**PREDKLADACIA SPRÁVA**

Dňa 23. septembra 2019 vydala Európska komisia Vykonávacie Nariadenie Komisie (EÚ) 2019/1780 z  23. septembra 2019, ktorým sa stanovujú štandardné formuláre na uverejňovanie oznámení v oblasti verejného obstarávania a ktorým sa zrušuje vykonávacie nariadenie (EÚ) 2015/1986 (elektronické formuláre). Predmetné vykonávacie nariadenie je záväzné v celom rozsahu a priamo uplatniteľné vo všetkých členských štátoch, nadobúda účinnosť dvadsiatym dňom po jeho uverejnení v Úradnom vestníku Európskej únie a uplatňuje sa od 14. novembra 2022. Vykonávacie nariadenie (EÚ) 2015/1986 sa zrušuje s účinnosťou od 25. októbra 2023. Od 25. októbra 2023 je preto v rámci celej EÚ povinná plná implementácia vykonávacieho nariadenia 2019/1780.

Na základe vykonávacieho nariadenia 2019/1780 je Slovenská republika, ako členský štát, povinná do stanovených termínov zabezpečiť reálnu vnútroštátnu implementáciu štandardných formulárov používaných na uverejňovanie konkretizovaných oznámení v Úradnom vestníku Európskej únie. Problematika používania formulárov vo verejnom obstarávaní na uverejňovanie oznámení v Úradom vestníku EÚ je legislatívne upravená v zákone o verejnom obstarávaní a osobitnom vykonávacom predpise.

Predmetom novelizácie sú legislatívne úpravy potrebné pre riadnu implementáciu nariadenia 2019/1780 a to predovšetkým úprava zverejňovania niektorých informácií v rámci oznámení používaných v procese verejného obstarávania a taktiež zákonné zadefinovanie nových štandardných formulárov na uverejňovanie oznámení používaných vo verejnom obstarávaní. Uvedené nariadenie bude v plnej miere implementované až na základe prijatia novej vyhlášky podľa § 186 ods. 1 zákona o verejnom obstarávaní, ktorou sa upravia predovšetkým obsahové náležitosti nových oznámení používaných vo verejnom obstarávaní.  Návrhom zákona sa teda vytvára zákonný základ, ktorý je potrebný pre následné prijatie vyhlášky podľa § 186 ods. 1 zákona o verejnom obstarávaní.

Návrh zákona taktiež upravuje niektoré ustanovenia upravujúce problematiku výkonu dohľadu nad verejným obstarávaní. V tejto súvislosti navrhovaná úprava predovšetkým precizuje a opravuje legislatívnu úpravu v rámci výkonu dohľadu, ktorá bola prijatá v rámci ostatných novelizácii zákona o verejnom obstarávaní, ktoré nadobudli účinnosť v prvom polroku 2022.

Návrh zákona nie je predmetom vnútrokomunitárneho pripomienkového konania.

Návrh zákona bol od 10. júna 2022 do 20. júna 2022 predmetom predbežného pripomienkového konania, v rámci ktorého Stála pracovná komisia Legislatívnej rady vlády Slovenskej republiky na posudzovanie vybraných vplyvov pri Ministerstve hospodárstva Slovenskej republiky zaujala k materiálu nesúhlasné stanovisko, pričom odporučila predkladateľovi jeho dopracovanie. Predkladateľ v zmysle odporúčaní materiál upravil.

Návrh zákona bol od 11. júla 2022 do 11. augusta 2022 predmetom medzirezortného pripomienkového konania, ktorého vyhodnotenie je priložené. Návrh zákona sa predkladá do ďalšieho štádia legislatívneho procesu s rozpormi uvedenými vo vyhlásení o rozporoch.

Návrh zákona bol v dňoch od 17. októbra 2022 do 21. októbra 2022 predmetom záverečného posúdenia vybraných vplyvov, v rámci ktorého Stála pracovná komisia Legislatívnej rady vlády Slovenskej republiky na posudzovanie vybraných vplyvov pri Ministerstve hospodárstva Slovenskej republiky zaujala k materiálu súhlasné stanovisko, pričom odporučila predkladateľovi jeho dopracovanie. Predkladateľ v zmysle odporúčaní materiál upravil.

Návrh zákona bol dňa 7. novembra 2022 predmetom rokovania Hospodárskej a sociálnej rady Slovenskej republiky.

Účinnosť ustanovení, ktorých cieľom je precizovať a opraviť legislatívnu úpravu v rámci výkonu dohľadu nad verejným obstarávaním sa navrhuje dňom vyhlásenia v Zbierke zákonov. Účinnosť ustanovení, ktoré sa týkajú implementácie vykonávacieho nariadenia 2019/1780 je stanovená na 25. 9. 2023 a zohľadňuje jednak termín stanovený pre členské štáty pre implementáciu vykonávacieho nariadenia a zároveň zohľadňuje termín nasadenia nových formulárov do prevádzky dohodnutý s dodávateľom technického riešenia.  Účinnosť pre zavedenie novej funkcionality elektronických prostriedkov vymedzenej v § 20 ods. 22 a s tým súvisiace úpravy sankčného postihu v rámci správnych deliktov sa navrhuje na 1. 4. 2024, t. j. prevádzkovateľom elektronických prostriedkov sa poskytuje obdobie 6 mesiacov na implementáciu tejto funkcionality do elektronických prostriedkov.